Document ID: 32014D0350

KOMMISSIONENS AFGØRELSE
af 5. juni 2014
om opstilling af miljøkriterier for tildeling af EU-miljømærket til tekstilprodukter
(meddelt under nummer C(2014) 3677)
(EØS-relevant tekst)
(2014/350/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 66/2010 af 25. november 2009 om EU-miljømærket (1), særlig artikel 8, stk. 2,
efter høring af Den Europæiske Unions Miljømærkenævn og
ud fra følgende betragtninger:
(1)
I henhold til forordning (EF) nr. 66/2010 kan produkter, hvis miljøbelastning er nedbragt gennem hele deres livscyklus, få tildelt EU's miljømærke.
(2)
Forordning (EF) nr. 66/2010 foreskriver, at der fastsættes specifikke miljømærkekriterier for hver produktgruppe.
(3)
I Kommissionens beslutning 2009/567/EF (2) er der opstillet miljøkriterier og tilhørende krav til vurdering og verifikation for tekstilprodukter, som gælder indtil den 30. juni 2014.
(4)
For bedre at afspejle den aktuelle markedssituation for denne produktgruppe og tage højde for den innovation, der har fundet sted i den mellemliggende periode, bør der ændres på, hvad produktgruppen omfatter, og opstilles et revideret sæt miljøkriterier.
(5)
Disse kriterier sigter navnlig mod at identificere produkter med en lavere miljøbelastning i hele deres livscyklus og opnå specifikke forbedringer med henblik på at sikre, at de hidrører fra mere bæredygtige former for landbrug og skovbrug, fremstilles med en mere effektiv anvendelse af ressourcer og energi, fremstilles ved renere, mindre forurenende processer, fremstilles ved brug af mindre farlige stoffer og designes og specificeres til at være af høj kvalitet og bæredygtige. Der fastsættes kriterier for tildeling af EU-miljømærket til tekstiler for førnævnte aspekter, og produkter med bedre resultater vedrørende disse aspekter bør fremmes. Det er derfor hensigtsmæssigt at fastsætte EU-miljømærkekriterier for produktgruppen »tekstiler«.
(6)
De reviderede kriterier og de tilhørende krav til vurdering og verifikation bør gælde i fire år efter vedtagelsen af denne afgørelse, når der tages højde for denne produktgruppes innovationscyklus.
(7)
Beslutning 2009/567/EF bør derfor erstattes af nærværende afgørelse.
(8)
Producenter, hvis produkter har fået tildelt EU-miljømærket for tekstilprodukter på grundlag af kriterierne i beslutning 2009/567/EF, bør indrømmes en overgangsperiode, der giver dem tid nok til at tilpasse deres produkter, så de opfylder de reviderede kriterier og krav.
(9)
Foranstaltningerne i denne afgørelse er i overensstemmelse med udtalelse fra det udvalg, der er nedsat ved artikel 16 i forordning (EF) nr. 66/2010 -
VEDTAGET DENNE AFGØRELSE:
Artikel 1
1. Produktgruppen »tekstilprodukter« omfatter:
a)
beklædningstekstiler og tilbehør: beklædning og tilbehør, som består af mindst 80 vægtprocent tekstilfibre i form af vævet stof, fiberdug eller strikvarer
b)
boligtekstiler: tekstilprodukter til boligindretning, som består af mindst 80 vægtprocent tekstilfibre i form af vævet stof, fiberdug eller strikvarer
c)
fibre, garn, metervarer og strikkede paneler: produkter, som anvendes til beklædningstekstiler og tilbehør eller boligtekstiler, herunder møbelstoffer og madrasbolster inden påsætning af bagside på og behandling af slutproduktet
d)
ikkefiberelementer: lynlåse, knapper og andet tilbehør, der indgår i produktet. Membraner, belægninger og laminater
e)
rengøringsartikler: vævede tekstilprodukter og produkter af fiberdug til våd eller tør rengøring af overflader og aftørring af køkkenartikler.
2. Følgende produkter er ikke omfattet af produktgruppen »tekstilprodukter«:
a)
produkter til engangsbrug
b)
gulvbelægninger, som er omfattet af Kommissionens beslutning 2009/967/EF (3)
c)
metervarer, der udgør en del af strukturer til udendørs brug.
3. Beklædningsgenstande, metervarer og fibre, der indeholder følgende, er ikke omfattet af produktgruppen:
a)
elektriske enheder eller enheder, der udgør en integreret del af elektriske kredsløb
b)
enheder eller imprægnerede præparater, der skal opfatte eller reagere på ændringer i omgivelserne.
Artikel 2
I denne afgørelse forstås ved:
a)
»tekstilfibre«: naturfibre, syntetiske fibre og regenererede cellulosefibre
b)
»naturfibre«: bomuld og andre naturlige cellulosefrøfibre, hør og andre bastfibre samt uld og andre keratinfibre
c)
»syntetiske fibre«: akryl, elastan, polyamid, polyester og polypropylen
d)
»regenererede cellulosefibre«: lyocell-, modal- og viskosefibre.
Artikel 3
For »beklædningstekstiler og tilbehør« og for »boligtekstiler« behøver fyldmaterialer, indlægsstof, membraner og belægninger fremstillet af fibre, der er omfattet af denne afgørelses anvendelsesområde, ikke at medtages ved beregning af tekstilfiberandelen.
Artikel 4
Fyldmaterialer, der ikke er fremstillet af tekstilfibre, skal opfylde restriktionerne i kriterium 10 i bilaget for så vidt angår hjælpekemikalier, overfladeaktive stoffer, biocider og formaldehyd.
Artikel 5
Et produkt kan kun få tildelt EU-miljømærket i medfør af forordning (EF) nr. 66/2010, hvis det tilhører produktgruppen »tekstilprodukter« som defineret i artikel 1 i denne afgørelse og opfylder kriterierne og de dertil hørende vurderings- og verifikationskrav i bilaget.
Artikel 6
Kriterierne og de dertil hørende vurderingskrav i bilaget gælder i fire år fra datoen for vedtagelse af denne afgørelse.
Artikel 7
Til administrative formål tildeles produktgruppen »tekstilprodukter« kodenummeret »016«.
Artikel 8
Beslutning 2009/567/EF ophæves.
Artikel 9
1. Ansøgninger om tildeling af EU-miljømærket til produkter i produktgruppen »tekstilprodukter«, der indgives senest to måneder efter datoen for vedtagelsen af denne afgørelse, kan enten baseres på kriterierne i beslutning 2009/567/EF eller på kriterierne i nærværende afgørelse. Ansøgninger bedømmes ud fra de kriterier, de bygger på.
2. Miljømærker, der er tildelt ud fra kriterierne i beslutning 2009/567/EF, kan anvendes i 12 måneder efter datoen for vedtagelse af denne afgørelse.
Artikel 10
Denne afgørelse er rettet til medlemsstaterne.
Udfærdiget i Bruxelles, den 5. juni 2014.

Labels: 3
7
1
20